slide3
--
Tsawra hkungga ai,
Nu wa hpung masha ni yawng hpang de yawn hkyen shiga shana dat ai law. Anhte nawku hpung a hpung kanu kawa ni rai nga ai Slg. Hkangda Awng Li & Jan. Lashi Roi Ji hte Slg. Hkangda Awng Hkam & Jan. Share Ja Ring ni a tsawra dik ai chyinghkai Kawa/ Kagu, Hpaji Du Usa rai nga ai Duwa Hkangda Pan Awng gaw, 18.11.2018 ya (Mana) 11:15 PM hta myenmung Yangon dum nta kaw Madu Yesu hta yup pyaw mat wa sai lam na chye lu ai majaw ngam nga ai dum nta masha, kasha kanam, kashu ni hte Jinghku jingyu ni yawng Karai Kasang kaw nna shalan shabran ai chyeju hkam la lu na matu kyu hpyi myit dum ya nga ga ngu hkungga let shana dat ai law.
Hkristu a magam hta,
Dumhpya Hka Ra
Tsawra hkungga ai nu wa hpung masha ji nban yawng ngwi pyaw nga myit ga law. Shani shagu na sak hkrung hkawm sa ai lam hta, tinang a galaw hkawm sa myit mang ai lam ni hpe anhte bai nhtang myit yu ai lam nga nga ga ai kun? Jaw ai hku, shut ai hku hkawm sa nga ga ai kun? ngu ai hpe nhtang myit yu ai lam nga ra ai hpe mungga hta shadum da nga ai. Lama wa shut shai ai hku sak hkrung hkawm sa nga ai rai yang, Karai Kasang hpang de myit masin kraw lawang ma hkra hte gayin wa na lam tsun da nga ai law.
“Anhte gaw, tinang hkan ai lam hpe sagawn yu nna, Yehowa hpang de nhtang wa saga. Sumsing lamu e nga ai Karai Wa hpang de, myit masin hte lata sharawt ga.” (Sharung Shayawt 3:40-41)
Anhte shut hpyit ra rawng ai ni rai ga ai rai tim, myit masin ma hkra hte Karai Kasang hpang de nhtang wa ai rai yang, Karai Kasang gaw anhte hpe teng sha matsan dum la na re ngu, n-gun jaw dat nngai law.
Sarama Dumhpya Hka Ra
--
Tsawra hkungga ai nu wa hpung masha ji nban yawng ngwi pyaw nga myit ga law. Anhte, Karai Kasang kaw nsim nsa kyu hpyi ga ai, rai tim Karai Kasang gaw hpa majaw nye a kyu hpyi ai n sen n madat ya ai kun? ngai hpyi ai hpe hpa majaw n jaw ai kun? ngu ai ga san san ai lam anhte langai hkrai hta byin chye na ga ai. Dai zawn myit ung ang ai ten lawu na mungga gaw anhte hpe mahtai jaw lu na hpe kam nngai.
“Shanhte gaw tinang yupku ntsa e hpyi jahtau timung, tinang myit masin hte ngai hpe n shaga ma ai.” ( Hosea 7:14a)
Nu wa ni e, anhte Karai Kasang kaw kyu hpyi ai raitim, myit masin simsa ai lam, myit awai la lu ai lam, mahtai hpe lama n lu la ai rai yang, lahta na mungga hpe bai myit dum nna tinang nang a myit masin hpe bai dik lik yu let, n-gun n yaw ai sha myit masin kraw lawang ma hkra hte Karai Kasang kaw hpyi sit shang nga ga ngu n-gun jaw dat nngai law.
Sarama Dumhpya Hka Ra
ita_Latn unk kac_Latn kac_Latn kac_Latn kac_Latn kac_Latn kac_Latn kac_Latn kac_Latn unk kac_Latn kac_Latn kac_Latn kac_Latn